โยนสรรพากรแจงเก็บภาษีหุ้นทักษิณ1.2หมื่นล.
ภาษีหุ้นตระกูลชินวัตร 1.2 หมื่นล้านบาท ยังปิดไม่ลง คลังสั่งกรมสรรพากรแจงหมดอายุความเก็บภาษีหรือยัง
12 มี.ค. 2555

ภาษีหุ้นตระกูลชินวัตร 1.2 หมื่นล้านบาท ยังปิดไม่ลง คลังสั่งกรมสรรพากรแจงหมดอายุความเก็บภาษีหรือยัง
นายอารีพงศ์ ภู่ชอุ่ม ปลัดคลัง กล่าวว่า ได้ส่งเรื่องที่ สส.พรรคประชาธิปัตย์ (ปชป.) ร้องเรียนให้คลังเก็บภาษีหุ้นจากพ.ต.ท.ทักษิณ ชินวัตร อดีตนายกรัฐมนตรี 1.2 หมื่นล้านบาท ให้ทางกรมสรรพากรดำเนินการแล้ว ซึ่งทางผู้ร้องเรียนเป็นห่วงว่าการเก็บภาษีดังกล่าวจะหมดอายุความในเดือนมี.ค. นี้ โดยกรมสรรพากรจะต้องตอบกลับมาให้คลังทราบว่าการเก็บภาษีดังกล่าวจะหมดอายุความเมื่อไร
"ต้องรอให้กรมสรรพากรตอบว่า ถ้ามีอายุความก็ต้องดำเนินให้ทันหมดอายุความ หากไม่มีอายุก็ไม่มีอายุความ"นายอารีพงศ์ 
ทั้งนี้เมื่อวันที่ 9 มี.ค. 2555 นายสรรเสริญ สมะลาภา สส. ปชป. ได้เข้ายื่นหนังสือกับกับนายอารีพงศ์ โดยเห็นว่าการตีความของกรมสรรพากรว่าธุรกรรมซื้อขายหุ้นชินคอร์ปอเรชั่น หรือ ชินคอร์ป ของนายพานทองแท้ และ น.ส.พินทองทา ชินวัตร เป็นโมฆะ ไม่ได้เป็นเจ้าของหุ้นตัวจริง ขณะที่ พ.ต.ท.ทักษิณ ที่เป็นเจ้าของหุ้นตัวจริง เป็นการซื้อขายหุ้นในตลาดได้รับการยกเว้นภาษี ถือเป็นการตีความที่ผิดพลาดไม่ถูกต้อง
นายสรรเสริญ ยืนยันว่า ศาลภาษีกลาง และศาลฎีกาแผนกคดีอาญาผู้ดำรง ตำแหน่งทางการเมือง ตัดสินว่า นายพานทองแท้ และ น.ส.พินทองทา ทำธุรกรรมแทน พ.ต.ท.ทักษิณ ที่เป็นเจ้าของหุ้นตัวจริง ไม่ได้บอกว่าธุรกรรมการซื้อหุ้นเป็นโมฆะ